Vydal: © Zachej.sk, 2020

Autor: © PhDr. Mgr. Imrich Degro, PhD.

Foto: © Šimon Pavlišin

Grafika: © Bookwork.sk

Jazyková korektúra: Zuzana Hašková

Nihil obstat: Mons. Gabriel Ragan

Imprimatur: Mons. Bernard Bober, arcibiskup – metropolita, ABÚ Košice – Prot. č. 260/20, 17. 3. 2020

Citácie sú uvedené podľa:

Biblia – Starý a Nový zákon, Katolícky preklad, SSV, 2016.

Katechizmus Katolíckej cirkvi, SSV, 2017.

ISBN: 978-80-8211-176-0 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Úvod

Božie slovo nás učí, že môžeme robiť všetko, ale „nie všetko osoží... nie všetko buduje“ (1 Kor 10,23). Preto nás vyzýva: „Všetko skúmajte a čo je dobré, toho sa držte!“ (1 Sol 5,21).

Ak nebudeme „všetko skúmať“, môže sa stať, že si vo svojom živote vyberieme falošnú duchovnú orientáciu. Namiesto sviatostí a svätenín sa obrátime k mágii, proroctvo si pomýlime s veštením, vieru s gnosticizmom, mystiku s parapsychológiou a duchovnosť s mediumizmom.

Musíme byť obozretní, pretože aj na správne položené otázky môžeme dostať zavádzajúce odpovede. Zlo je nám často predstavované ako dobro a dobro ako niečo zlé. Pamätajme na to, že duchovné nebezpečenstvá ohrozujú našu vôľu, srdce, ducha i dušu. A tiež náš rozum, ktorý rozhoduje o našich základných životných voľbách.

Základom schopnosti rozlišovať je poznanie obsahu viery; poznanie Božieho slova a náuky Cirkvi. Kto nepozná obsah viery, nebude jej verný. Kto nepozná obsah viery, nebude vedieť zaujať správny postoj k tomu, čo život prináša.

Prehlbujme teda poznanie našej viery, buďme obozretní a učme sa „všetko skúmať“, aby sme si vyberali len to, čo je pre nás skutočne dobré; čo nás povedie k životu a nie k smrti. Nech aj táto kniha, drahý čitateľ, sa stane pre teba svetlom a pomocou na ceste rozlišovania.

Autor

I. Prekliatie

⇒

1. Čo mám robiť, ak ma rodič v hneve preklial, mňa i moju rodinu?

2. Ak matka želá svojmu dieťaťu niečo zlé, do akej miery to ovplyvní život dieťaťa a jeho rodiny? Svätá omša na úmysel preťatia tohto zlorečenia už bola odslúžená. Ak by zlorečil niekto cudzí rodine alebo jej členom, považuje sa to za prekliatie? Ak áno, ako ho preťať? Stačí po odslúžení svätej omše na tento úmysel človeku odpustiť?

Prekliatie Katechizmus Katolíckej cirkvi nazýva „zlorečením“ (porov. KKC 1756). Myslí sa tým želanie či privolávanie zla, nešťastia, choroby na inú osobu alebo nejaké jej dobrá. Rozlišujeme tzv. nezavinené (spôsobené nie vlastnou vinou) a zavinené (spôsobené vlastnou vinou) zlorečenie. V tomto prípade ide o nezavinené zlorečenie, ktoré jestvuje v dvoch základných formách.

V najjednoduchšej forme je to „darovanie“ zla inej osobe skrze vyslovenie zlorečenia s úmyslom uškodiť druhému. Spočíva vo vyrieknutí slov – v pomenovaní zla, ktoré chceme, aby postihlo danú osobu alebo nejaké jej dobrá, prípadne v urobení nejakého gesta, ale bez priameho a bezprostredného privolávania zlých duchov (zvyčajne zlorečiaci ani nemá úmysel privolávať zlých duchov, len v hneve vyslovuje prianie zla). Slová sú vypovedané s nenávisťou (závisťou) a spojené so želaním zla, ktoré má ublížiť inému človeku. Vyslovenie vulgarizmov ešte nie je zlorečením; neškodia inému človeku, môžu v ňom len vzbudiť nepokoj (aby bolo zlorečením, musia byť spojené so želaním zla inému).

V druhej forme sa k zlorečeniu pridružuje čierna mágia. Cieľom je uškodiť inému alebo jeho dobrám pomocou zlého ducha, ktorý s radosťou využíva ľudskú zlobu na to, aby uskutočnil svoje plány nenávisti a ničenia. Teda ide o konanie zla na základe zlého úmyslu, ktorý je umocnený činnosťou démonických síl. Často je sprevádzané (utvrdené, spečatené) ešte symbolickým rituálom. Niekedy však stačí len samotný zlý úmysel, zlá myšlienka, zlý pohľad, zlé slovo a rituál nie je potrebný. Teda osoba privoláva diabla – zvyčajne cez nejakého čarodejníka, aby jej pomohol pôsobiť na tretiu osobu. Čarodejník v mene objednávateľa robí symbolický magický rituál s úmyslom priania zla alebo škodenia obeti. Účinok (konkrétne zlo) nespôsobuje samotný magický rituál, ale zlý duch, ktorý koná cez čarodejníka (zapája sa do škodlivých plánov mága a a s ním spolupracuje). Čím devastujúcejšie sú dôsledky, tým väčší je stupeň „spoločenstva“ mága so zlým duchom. Toto je veľmi silné a nebezpečné, lebo sa navrstvuje nenávisť zlorečiaceho, čarodejníka a zlého ducha.

Zlorečenie v rodine vzhľadom na pokrvné zväzky a citovú blízkosť môže mať hrozné účinky, zvlášť ak je sprevádzané veľkou nenávisťou. Sú to činy, ktoré samy osebe a samy v sebe, nezávisle od okolností a úmyslov, sú vždy ťažkým hriechom (porov. KKC 1756). A tiež nie je dovolené robiť zlo, aby z toho vzniklo dobro (porov. KKC 1789). Preto tí, ktorí sa zlorečenia dopustili, by mali úprimne oľutovať svoj hriech a vyspovedať sa z neho. Následne by mali konať istý čas pokánie, ktoré bude spočívať v pravidelnej modlitbe a zvolávaní požehnania na tých, ktorým ublížili zlorečením.

Predpokladám, že hovoríme o zlorečení v jeho najjednoduchšej forme. To, čo Vy ako obeť zlorečenia môžete robiť, je: odpustiť zo srdca rodičom (zlorečiacemu); žehnať im alebo, ak sú už mŕtvi, modliť sa za spásu ich duší; v modlitbe v Ježišovom mene zlomiť (pretnúť) moc zlorečenia – ak ide o skutočné zlorečenie, Boh ho pretne, ak nejde o zlorečenie, Boh vypočuje túto vašu modlitbu ako modlitbu za ochranu; vyprosovať v modlitbe pre seba požehnanie; často prijímať kňazské požehnanie (má moc lámať všetky zlorečenia). Ak máte aj zdravotné ťažkosti, a zvlášť ak lekári nevedia pomôcť, odporúčam aj prijatie sviatosti pomazania chorých.

Ak nemáte žiadne nevysvetliteľné a často sa opakujúce ťažkosti fyzického a psychického charakteru, nemusíte s tým nič viac robiť. V týchto prípadoch totiž platí, že zlí duchovia prídu k danej osobe, spôsobia zlo a odídu. A vtedy treba použiť prirodzené prostriedky.

3. Čo môžem urobiť, aby som zrušila prekliatie, ktoré bolo vyslovené proti mne? Modlím sa každý deň a na svätej omši sa zúčastňujem dva- alebo trikrát v týždni.

Jediným spôsobom, ako zničiť zlorečenie (pozri vyššie), je učiniť niečo opačné. To znamená, že ak nejaká osoba vzývala zlého ducha, aby robil zlo, obeť je povinná vzývať Boha, aby ju chránil, pomáhal jej a žehnal. Boh je vždy silnejší ako diabol. Teda jediným liekom je modlitba. Odporúčam modlitbu ruženca, čítanie evanjelia aspoň päť minút denne, účasť na svätej omši (aspoň trikrát v týždni). Ak bude obeť používať tieto duchovné „lieky“ (samozrejme nie magickým spôsobom), zlo, ktoré pochádza od zlého ducha, ustúpi. Ak neustúpi, je to znakom, že zlo nebolo spôsobené zlorečením a musia sa hľadať prirodzené prostriedky.

4. Aké sú, prosím, tieto „prirodzené prostriedky“? Dbám na každodennú modlitbu a svätú omšu dva- až trikrát v týždni. Sestra ma prekliala, nenávidí ma, odkedy sa dozvedela, že sa narodím. Moja nebohá krstná mama ma tiež prekliala, aj celú rodinu. Mám zdravotné problémy, ktoré lekári nevedia vyliečiť. Akoby som priťahovala do života zlých, neprajných ľudí, ktorí, ako časom zistím, sa venujú mágii. Ubúdajú mi z toho sily. Každý rok dávam odslúžiť omšu za nebohých rodičov i starých rodičov. Čo ešte môžem spraviť?

Prirodzenými prostriedkami sú predovšetkým medicína (lieky, terapia), zmena spôsobu života, zmena okruhu ľudí, zmena prostredia či bývania.

5. Je možné niekoho prekliať? Otec nechcel, aby sa sestra narodila, a tak ju ešte počas matkinho tehotenstva preklial. Celý život má problémy. Môže to byť pre otca a jeho slová?

Účinne zlorečiť môže len ten, kto je na to disponovaný. Na prvom mieste je to autorita, napr. otec, matka, kňaz, učiteľ a pod. (porov. Gn 9,24-25; 1 Kor 11,3). Zlorečenie je v tomto prípade umocnené pokrvnými, duchovnými väzbami i autoritou. Autority sú totiž povolané Bohom, aby žehnali tým, ktorí sú im podriadení. Napr. už v Starom zákone vidíme, že každá osoba majúca moc, na ktorú sa viažu sankcie dané Božím zákonom, môže účinne žehnať alebo zlorečiť – Noe preklína Kanaána (porov. Gn 9,25), Izák žehná Jakuba (porov. Gn 27,29). Ale treba povedať aj to, že Boh má moc obrátiť ľudské zlorečenie v požehnanie (porov. Dt 23,5; Neh 13,2; Ž 109,28; Zach 8,13) a podobne nemusí potvrdiť kňazské požehnanie a môže ho zmeniť v zlorečenie (porov. Mal 2,2). Zároveň zlorečenie vyslovené bez príčiny nedosiahne svoj cieľ (porov. Prísl 26,2). Ale ak je namierené proti osobe, ktorá je i zotrváva v stave ťažkého hriechu, môže nadobudnúť väčšie účinky, pretože vtedy je takáto osoba bez milosti posväcujúcej a nie je chránená Božou milosťou. Taliansky exorcista Salvucci to prirovnáva ku kovovej platni, doske a špongii. Keď vylejeme na ne vodu, do kovovej platne nevsiakne, do dosky len trochu, ale špongia nasaje všetku vodu. Srdce zjednotené s Bohom je ako kovová platňa; srdce plné hriechu je ako špongia. Preto kliatba vôbec nemusí účinkovať, ak nie sme pre ňu otvorení. Sme otvorení, ak zotrvávame v stave ťažkého hriechu. Ochranou pre nás je stav milosti posväcujúcej, ktorý získavame pri krste a pri sviatosti zmierenia a ďalej sa posilňuje ostatnými sviatosťami, sväteninami, žehnaniami, modlitbou a skutkami lásky.

Príčinou sestriných ťažkostí môže a nemusí byť otcovo zlorečenie. Odpoveď je veľmi ťažká, treba skúmať každý konkrétny prípad zvlášť. Nejestvuje zaručená metóda, pomocou ktorej sa to dá zistiť, pretože konanie zlých duchov je neviditeľné. Viditeľné je len v prípadoch mimoriadneho pôsobenia zlých duchov. Ale majme na pamäti, že zlí duchovia prenasledujú predovšetkým nie tých, ktorí sú preklínaní, ale tých, ktorí preklínajú alebo si objednávajú prekliatie. Zvyčajne sú prenasledovaní cez nejaký druh vplyvu zlých duchov či cez choroby, a niekedy aj cez posadnutie.

Okrem toho nie všetky ťažkosti prítomné v našom živote sú následkom prekliatia. Mnohé z nich sú následkom dedičného hriechu. Reč je o tzv. vnútornej a vonkajšej porušenosti. Vnútorná spočíva v našej náklonnosti k hriechu – voláme ju žiadostivosť (porov. KKC 405). Vonkajšia zase v utrpení, chorobe, smrti a rôznych krehkostiach, ktoré sú spojené so životom (porov. KKC 1264). Ale toto všetko má byť pre nás výzvou na duchovný boj (porov. KKC 405), prácu na sebe samom, rast v čnostiach a svätosti, na dopĺňanie toho, čo chýba Kristovmu utrpeniu (porov. Kol 1,24). Ak sa však usilujeme len o to, aby sme za každú cenu odstránili ťažkosti zo svojho života, prehrávame tento boj a seba samých oberáme o možnosť získavať Božiu milosť (či už pre seba, alebo iných).

Odporúčam sestre, aby robila to, čo je uvedené vyššie (čo môže robiť obeť zlorečenia).

6. Môžem niekomu uškodiť na zdraví tým, že sa na neho pozerám s nechcenou, no neodbytnou myšlienkou prekliatia? Už vyše roka sa z toho spovedám, snažím sa pri takých myšlienkach automaticky žehnať, ale stále ma prenasledujú. Bez nich už neviem normálne vypočuť človeka. Niekedy mám pocit, že on cíti, že sa na neho zvláštne pozerám. Nikdy by som nikomu nechcela ublížiť, ale tá myšlienka mi takmer vždy napadne, a hlavne pri deťoch.

Buďte pokojná a netrápte sa nad tým. Nemôžete iným ublížiť, a zvlášť ak to sama nechcete a žehnáte týmto ľuďom. Váš problém môže byť alebo psychickej povahy, alebo môže vychádzať z emocionálneho zranenia z minulosti. Odporúčam Vám navštíviť odborníka – psychológa, ale aj niekoho, kto sa venuje modlitbám za vnútorné uzdravenie, a poprosiť o modlitbu. Okrem toho Vám odporúčam nasledujúcu modlitbu – modlite sa ju každé ráno: „Pane Ježišu, ďakujem ti za každého človeka, ktorého dnes stretnem. Už teraz ho prijímam ako dar od teba. Prosím, žehnaj ho. Amen.“

7. Nie som prekliata? Nič sa mi nedarí. Pred dvoma týždňami mi zomrel priateľ na mozgovú príhodu. Mal iba tridsať rokov a mali sme sa brať. Som narodená dňa…

To, že sa Vám nič nedarí a že Vám zomrel priateľ (jeho smrť je medicínsky vysvetliteľná), ešte nepotvrdzuje prítomnosť prekliatia. Okrem toho nejestvuje zaručená metóda, pomocou ktorej sa to dá zistiť, lebo konanie zlých duchov je neviditeľné. Viditeľné je len v prípadoch mimoriadneho pôsobenia zlých duchov. Preto predpokladať, že nejaké zlo je ovocím prekliatia, môžeme vtedy, keď je sprevádzané mimoprirodzenými javmi. Zároveň treba povedať, že prekliatie nie vždy dosiahne svoj cieľ. A to z dvoch dôvodov: alebo je obeť dobre chránená duchovným životom, alebo to Boh jednoducho nedovolí. Preto sa nemáme trápiť a donekonečna skúmať, či nie sme náhodou prekliati. Nemáme sa tým zaoberať. Až na prípad, ak sa v našom živote dejú nevysvetliteľné a často sa opakujúce ťažkosti.

V otázke ste uviedli aj svoj dátum narodenia. To vo mne vyvoláva otázku, či si nezamieňate exorcistu s veštcom (konkrétne s numerológom). Exorcistom v Katolíckej cirkvi môže byť len kňaz a nemá žiadne „superschopnosti“, ani nepoužíva žiadne okultné metódy či praktiky.

8. Od môjho posledného vzťahu, ktorý skončil pred ôsmimi rokmi, sa mi vôbec nedarí nájsť správneho partnera. Zvláštne je, že pri prvých stretnutiach mám pocit, že by to mohlo vyjsť, ale po treťom stretnutí sa mi zvyčajne už nikto neozve ani nedá nijaké vysvetlenie. Rozmýšľala som, či ma môj bývalý priateľ nepreklial, lebo on bol mnou priam posadnutý a chodieval ku všelijakým vešticiam. Rada by som poprosila o radu, čo by sa tu dalo robiť?

Odporúčam Vám zmeniť najprv vlastné zmýšľanie – postoj. Nehľadajte si partnera, ale manžela. Teda nehľadajte muža, s ktorým by ste žili ako druh a družka, ale hľadajte muža, s ktorým by ste spolu chceli prijať sviatosť manželstva. Proste denne Boha, aby Vám daroval – poslal do cesty – takéhoto muža – manžela.

Pokiaľ ide o bývalého priateľa, odporúčam Vám nasledujúcu každodennú modlitbu: „Pane Ježišu, odpúšťam M. (meno bývalého priateľa), že bol, a možno ešte aj je, mnou posadnutý. Odpúšťam mu, že si zo mňa urobil boha. Odpúšťam mu, že ma chcel mať len sám pre seba. Odpúšťam mu, že chodil k vešticiam aj kvôli mne a našej spoločnej budúcnosti. Prosím, žehnaj ho v každej oblasti života. Pane Ježišu Kriste, v tvojom mene sa teraz zriekam každého negatívneho, okultného a sexuálneho puta s M. V tvojom mene lámem každé okultné, diabolské, sexuálne puto prítomné vo mne s M. Prosím, chráň ma a žehnaj. Amen.“

Zároveň sa usilujte žiť v milosti posväcujúcej a dennodenne budujte svoj osobný vzťah s Bohom. Ak máte ešte nejaké veci či darčeky od neho, spáľte alebo zničte ich a vyhoďte.

9. Pod vplyvom rodiny som navštívila tzv. liečiteľa, ktorý sa odvolával na Cirkev. Po čase som zistila, že to bol podvodník, a oznámila som ho Cirkvi. Začali ho prešetrovať, pretože sa vyhlasoval za jedného z nich. Chcela som len vedieť pravdu, či je ozaj Boží služobník, a bojím sa, či som si tým neuškodila. Myslela som, že ak by ho niekto zastavil, nenaletelo by mu viac ľudí. Ak má teda moc a silu, ako tvrdil, nemohol mi uškodiť tak, že by sa modlil proti tomu, kto ho udal? Celkovo som si všimla, že sa mi nedarí, v rodine samé hádky. Mám obavy, či to nemá niečo spoločné s ním… Ako sa toho zbaviť, čo mám urobiť, aby som presekla putá nenávisti, ktoré asi má na človeka, ktorý mu zničil kšefty? Viem, že by bolo ľahšie nechať ho tak a do ničoho sa nemiešať, ale toľkým ľuďom vymýval mozog a pýtal od nich peniaze, že mi to nedalo. Tým, že som sa informovala, som spustila lavínu, ktorú už nešlo zastaviť. S predstavenými Cirkvi som sa osobne nestretla a vybavila všetko len mailom. Keď žiadali osobný kontakt, nevedela som, čoho sa mám báť viac. Prosím, pomôžte, nechcem riešiť tieto záležitosti cez nášho duchovného, pretože by o nich vedel každý v dedine, a k exorcistovi sa nedá dostať. Nakoniec som sa nimi prestala zaoberať, ale asi to je dôvod mojich už štyri roky trvajúcich neúspechov. Prečo sa viac nehovorí o takýchto veciach a ako sa môžem uzdraviť z prekliatí?

Ak ťažkosti, ktoré prežívate, začali v tom čase, keď ste informovali predstavených Cirkvi o liečiteľovi, tak je pravdepodobné, že príčinou môže byť liečiteľ a zlý duch, ktorý pôsobí cez neho. Ak skutočne bol spomínaný liečiteľ nástrojom v rukách zlého ducha a Vy ste ho odhalili, potom sa Vám zlý duch chce „pomstiť“. No môže Vás len pokúšať, teda hľadať slabosti (či už Vaše, alebo Vašich blízkych), aby ich urobil ešte slabšími a Vám tak znepríjemňoval život. Využije aj rôzne okolnosti a situácie a jeho pokušenia sa môžu stupňovať. Svojím konaním ste vlastne vstúpili do duchovného boja, v ktorom bez intenzívnej modlitby za ochranu pred útokmi zlého ducha neobstojíte. Môže to byť akákoľvek modlitba s úmyslom ochrany pred zlými duchmi. Okrem toho Vám odporúčam, aby ste sa v rodine usilovali žiť v milosti posväcujúcej, pristupovali k Eucharistii a mali osobnú pravidelnú modlitbu. Často prijímajte kňazské požehnanie. Radím Vám tiež modliť sa nasledujúcu modlitbu – modlite sa ju každý deň: „Pane Ježišu, odpúšťam M. (meno liečiteľa) každú nenávisť a zlobu, ktorú prechováva voči mne a mojim blízkym. Prosím, žehnaj ho. Pane Ježišu Kriste, v tvojom mene sa zriekam každej nenávisti namierenej proti mne a mojim blízkym zo strany M. V tvojom mene sa zriekam všetkých negatívnych a okultných pút medzi mnou a M. V tvojom mene lámem každé okultné a diabolské puto prítomné vo mne s M. Pane Ježišu, prikry ma svojou predrahou krvou a ochraňuj mňa aj mojich blízkych. Žehnaj nás a napĺňaj svojím pokojom. Amen.“

10. Môžem byť prekliata, keď som bola odmietnutá hneď, ako ma počali? Spôsobuje diabol aj psychické problémy, hoci nie sú hneď posadnutím?

Zlorečenie (prekliatie) a odmietnutie sú rozdielne skutočnosti. Odmietnutie v nás spôsobuje emocionálnu ranu (určitý druh traumy), zlorečenie môže privolávať zlých duchov do nášho života. Je možné, že Vás rodičia nielen odmietli, ale aj prekliali. No zistíte to len tak, že sa ich na to priamo spýtate a oni to potvrdia. Avšak na Vašom mieste by som zvažoval nie tak prekliatie, ako odmietnutie, zvlášť ak máte aj psychické problémy. Zlý duch totiž môže zneužívať emocionálne rany proti nám. On ich nespôsobuje, zraňujú nás ľudia, ale môže vstupovať do bolestných emócií spojených s konkrétnym emocionálnym zranením. V takýchto prípadoch Vám nepomôže ani exorcizmus, ani modlitba za oslobodenie. Práve naopak, môžu Vám ešte viac ublížiť, lebo budete síce vyháňať zlého ducha, ale dvere mu necháte vždy otvorené a on sa bude môcť kedykoľvek vrátiť s ešte väčšou zúrivosťou. To, čo Vám prospeje, je nastúpiť proces emocionálneho (vnútorného) uzdravenia. Ide o proces, takže môže trvať veľmi dlho (aj niekoľko rokov). Spočíva v nasledujúcich krokoch: priznanie si zranení, odpúšťanie, žehnanie, pozývanie Ježiša do bolestných emócií, prežívanie emócií s Ježišom. Odporúčam Vám, aby ste vo svojom okolí vyhľadali osobu, ktorá sa venuje tejto službe. Pomôže Vám, ak Vás procesom uzdravenia bude sprevádzať niekto, kto má s ním skúsenosti.

Koniec ukážky